text: KIF-formand bekræfter: - Vi har fundet pengene
  21 september 2018 kl. 15.23
  KIF Kolding har indgået forlig med Spillerforeningen og undgår en konkurs, bekræfter klubbens formand.
  Danmarks mest vindende håndboldklub lever videre. 
  KIF Koldings bestyrelsesformand Brian Stein bekræfter nu, at klubben har indgået forlig med Spillerforeningen, der nu har trukket sin konkursbegæring tilbage.
  - Vi skal ikke i skifteretten på mandag længere, fortæller en glad Brian Stein til TV 2 SPORT.
  Ifølge formanden er det både nye og gamle investorer, der har lagt det beløb, som KIF Kolding skal betale de fire tidligere ansatte - Bo Spellerberg, Lars Jørgensen, Marcus Cleverly og en fysisk træner - i forliget. 
  Ifølge TV 2 SPORT's oplysninger var kravet mod KIF Kolding oprindeligt på mellem en og halvanden millioner kroner. Det er uvist, hvad klubben ender med at betale i det indgåede forlig.
  